和徐中丞容齋舊泰山一百四韻贄見
作者：王奕
朝代：宋

paragraphs: 蹇予鉛槧生，角角雞鶩食。
青衿學校身，白髮書傳癖。
萬卷老邊笥，一區守雄宅。
媚俗懶低眉，慕古展長揖。
少年塗抹技，志願靡終畢。
幾載拂高駝，蒼梧與西極。
開雲上衡山，景仰昌黎伯。
史記在山川，遐蹤喜馳轢。
望嶽企少陵，吟岱擬太白。
惜哉阻關河，遊齒朽塵屐。
悠悠鄒魯心，坐見歲月歷。
雩壇想風沂，恨不沃焦膈。
文理思楷林，手植槐檜柏。
雖難陋巷回，豈不束带赤。
髫年誦魯論，掩卷望天級。
神哉六鰲轉，一夜混藩國。
驅車上金臺，卿相去如織。
逐日未化鄧，心血自撞激。
既慚西山夫，尚堪東魯客。
心旌久摇摇，夢寐在屋壁。
忽逢緱山仙，扶我玉川腋。
百拜揖溫良，敘此宇宙隔。
秋丁杏壇下，展膝陪丈席。
三聖長幼間，罇俎見徐疾。
翌朝謁林墓，稽首龍門蹕。
大庭與尼山，歷歷撫遺跡。
書腸廓鄙吝，若有鬼物擘。
慨思今何時，文軌混南北。
春秋一太極，鴻濛再開闢。
草木復甦鮮，川原盡疏滌。
燕趙與秦隴，可以勁氣吸。
豈無中原學，共此浩蕩臆。
扶輿久鬰翁，一發定無敵。
倘不登岱宗，何由俯鵬翼。
遂偕二三子，崎嶇歷阡陌。
搴裳涉五汶，揫爽薄吟錫。
捫參上天門，四海同一碧。
偃然帝孫尊，不放寸山出。
南衡走奴隸，西華失名額。
中宵展紅輪，萬有破元關。
玉女毓淵泉，流作聖賢澤。
正氣吐長林，不與籙俱訖。
洛陽帝王所，興廢每不測。
尼嶧香火期，未可限千百。
傴指登封君，令人重驚慄。
金丸互巧惛，何異雉盧擲。
醜哉驪坑人，終然化豝貉。
刻心假碑篆，僥倖脫經兀。
豈知覲岳心，正在述方職。
登望雖殊時，聖狂不可域。
吟人類夸譽，誰復論順逆。
北方豪傑地，罕見吾其惑。
遊覽下山來，低眉恣搜索。
或采之道途，或求之方冊。
或咨新少年，或質古碑刻。
挑包到東平，得士僅六七。
在昔遺山翁，盛美信難匹。
一笑洗簪膩，臨風倚孤飾。
泬寥大雅餘，古調寄篇什。
東南十年間，往往家有集。
想今在斗牛，安得挹芳苾。
西方有許平，金陵不可襲。
翼翼望考亭，直欲跬步陟。
四書門戶正，蹊徑掃曲筆。
閻侯上界仙，塵溘聊暫謫。
中興聖人居，光焰出晦室。
亦有河汾翁，杜門守貞德。
深林見孤熊，狐兔盡驅辟。
淮陽遺一皓，留以鎮東邑。
復齋上玉樓，往恨抱萬億。
蜂蝶不作雙，未暇採纖悉。
卓有容齋翁，夜光難自匿。
弦鳴風雁落，孰禦箭鋒急。
所謂魯君子，於斯信可必。
今古太山吟，誰不媚封續。
投崖匹夫勇，亦有夸介石。
雄文痛麾掃，與岳競碕磔。
一指回萬軍，衆質出孤戟。
古詩三百篇，無邪是真識。
餘子月在雲，乍明而乍蝕。
我來見長篇，樓下卧百尺。
夫乃面餘人，又復産今日。
文采起具瞻，巖巖師尹赫。
北風盡化枳，獨此見佳橘。
橘中有仙翁，可望不可摘。
試把珊瑚鈎，輕拂蛟龍脊。
馮夷坐幽宮，海若不敢斥。
方壺靈山高，借我寸階立。
從今孕仙氣，倘可絕塵粒。
茲行類南鵬，九萬始一息。
越人初適齊，語笑遺大國。
道無傾蓋程，握手論疇昔。
畏刖不三獻，荆璞徒自戢。
舉蔑置堂上，更僕數一一。
保社多吟鷗，望歸心未釋。
春風吹客衣，臂羽不可縶。
願勿距互鄉，引手肅之入。
招賢自隗始，敢謂崇臺岌。
人皆笑麾牆，吾獨喜入室。
他時報國士，豈必在炭漆。
定有雙白璧，照我羈窮色。
山東出相地，驛召在目即。
乾坤愈浩蕩，人才寧促迫。
願言眼垂青，及此頭尚黑。